**Projektas**

**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE PAGAL 2021–2027 M. INTERREG VI-A PIETŲ BALTIJOS BENDRADARBIAVIMO PER SIENĄ** **PROGRAMOS 3.1 PRIORITETĄ „PLĖTOTI DARNŲ, ATKURIAMĄJĮ IR INOVATYVŲ TURIZMĄ“ IR LĖŠŲ SKYRIMO**

|  |  |
| --- | --- |
|  |  |

2023 m. vasario 23 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 2021–2027 m. INTERREG VI-A Pietų Baltijos bendradarbiavimo per sieną programa, patvirtinta Europos Komisijos 2022 m. birželio 2 d. sprendimu Nr. C(2022)3769, Plungės rajono savivaldybės taryba n u s p r e n d ž i a:

1. Pritarti Plungės rajono savivaldybės administracijos (toliau – Projekto partneris) dalyvavimui projekte (toliau – Projektas) pagal 2021–2027 m. INTERREG VI-A Pietų Baltijos bendradarbiavimo per sieną programos (toliau – Programa) 3.1 prioritetą „Plėtoti darnų, atkuriamąjį ir inovatyvų turizmą“.

2. Sutikti, kad Projektas būtų įgyvendinamas su partneriais:

2.1. Gdansko (Lenkijos Respublika) universitetu (toliau – Pagrindinis partneris);

2.2. Telšių ir Kretingos savivaldybių administracijos, Lenkijos Respublikos, Švedijos Karalystės ir Vokietijos Federacinės Respublikos organizacijomis (toliau – Partneriai).

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją, pasirašyti su Projekto teikimu bei įgyvendinimu susijusius dokumentus.

4. Skirti Projektui įgyvendinti iš Savivaldybės biudžeto lėšų ne mažiau 20 proc. tinkamų finansuoti Projekto išlaidų dalies, tenkančios Projekto partneriui, Programos stebėsenos komitetui priėmus sprendimą finansuoti projektą.

5. Apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Projekto partneriui, kurių nepadengia Projektui skiriamas finansavimas.

Savivaldybės meras

SUDERINTA:

Administracijos direktorius Mindaugas Kaunas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Sprendimą rengė Kultūros, turizmo ir viešųjų ryšių skyriaus vedėja Vida Saukalienė

**KULTŪROS, TURIZMO IR VIEŠŲJŲ RYŠIŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE PAGAL 2021–2027 M. INTERREG VI-A PIETŲ BALTIJOS BENDRADARBIAVIMO PER SIENĄ** **PROGRAMOS 3.1 PRIORITETĄ „PLĖTOTI DARNŲ, ATKURIAMĄJĮ IR INOVATYVŲ TURIZMĄ“ IR LĖŠŲ SKYRIMO“**

2023 m. vasario 9 d.

Plungė

1. **Parengto teisės akto projekto tikslai, uždaviniai, problemos esmė**. Gauti pritarimą Plungės rajono savivaldybės administracijai (toliau – Projekto partneris) dalyvauti projekte (toliau – Projektas) pagal 2021–2027 m. INTERREG VI-A Pietų Baltijos bendradarbiavimo per sieną programos (toliau – Programa) 3.1 prioritetą „Plėtoti darnų, atkuriamąjį ir inovatyvų turizmą“, įgalioti Savivaldybės administracijos direktorių arba Administracijos direktoriaus pavaduotoją pasirašyti su Projekto teikimu bei įgyvendinimu susijusius dokumentus ir, 2021–2027 m. INTERREG V-A Pietų Baltijos bendradarbiavimo per sieną programos stebėsenos komitetui priėmus sprendimą finansuoti projektą, skirti lėšas Projektui įgyvendinti.
2. **Kaip šiuo metu yra sprendžiami projekte aptarti klausimai.** Projekto partneris kartu su Gdansko (Lenkijos Respublika) universitetu (toliau – Pagrindinis partneris), Kretingos ir Telšių savivaldybių administracijomis bei kitais partneriais iš Švedijos Karalystės ir Vokietijos Federacinės Respublikos inicijuoja Projekto paraiškos pateikimą pagal Programos 3.1 prioritetą – „Plėtoti darnų, atkuriamąjį ir inovatyvų turizmą“.
3. **Kodėl būtina priimti sprendimą, kokių pozityvių rezultatų laukiama.** Projekto partneris kartu su Pagrindiniu partneriu inicijuoja Projekto paraiškos pateikimą, siekdami akcentuoti tvaraus turizmo vystymą: turizmo sektoriaus gerinimą, esamų paslaugų gerinimą ir naujų inovatyvių paslaugų kūrimą, kurios būtų socialiai, ekonomiškai ir aplinkosauginiu požiūriu tvarios. Taip pat, projekto veiklomis prisidėti prie turizmo sezoniškumo mažinimo. Pagrindiniai projekto tikslai:

* Skatinti turizmo paslaugų prieinamumą (socialinė įtrauktis).
* Remti užimtumą turizmo paslaugų srityje (pandemijos poveikio darbo rinkai mažinimas).
* Didinti Pietų Baltijos regiono, kaip turistams patrauklios vietovės, matomumą.

Projekto trukmė – 36 mėn.

**4. Siūlomos teisinio reguliavimo nuostatos.** Patvirtinus Plungės rajono savivaldybės tarybos sprendimą, bus gautas pritarimas Projekto partneriui dalyvauti Pareiškėjo teisėmis pagal Programos 3.1 prioritetą „Plėtoti darnų, atkuriamąjį ir inovatyvų turizmą“, Savivaldybės administracijos direktorius arba jo pavaduotojas bus įgaliotas pasirašyti su Projekto teikimu bei įgyvendinimu susijusius dokumentus ir, Programos stebėsenos komitetui priėmus sprendimą finansuoti projektą, bus skirtos lėšos Projektui įgyvendinti bei per 2023–2026 metus bus įgyvendintas Projektas.

**5. Pateikti skaičiavimus, išlaidų sąmatas, nurodyti finansavimo šaltinius.**

Planuojama, kad, Programos stebėsenos komitetui priėmus sprendimą finansuoti projektą, teisės aktui įgyvendinti 2023–2026 metais reikės iki 42 000,00 Eur (20 procentų Projekto partneriui tenkančio Projekto biudžeto vertės) Savivaldybės biudžeto lėšų.

Taip pat bus reikalingos lėšos apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Pareiškėjui, kurių nepadengia Projektui skiriamas finansavimas.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Kultūros, turizmo ir viešųjų ryšių skyriui.

**11. Kita svarbi informacija**. Sėkmingai įgyvendinus Projektą bei vadovaujantis Lietuvos Respublikos Vyriausybės 2022 m. rugpjūčio 24 d. nutarimu Nr. 877 „Dėl 2021–2027 metų Europos Sąjungos finansinio laikotarpio Europos teritorinio bendradarbiavimo tikslo (INTERREG) programų įgyvendinimo Lietuvoje“, Lietuvos Respublikos vidaus reikalų ministerijai bus teikiamas prašymas skirti bendrojo finansavimo lėšų Europos teritorinio bendradarbiavimo tikslo programos projektui įgyvendinti ir susigrąžinti dalį Savivaldybės bendrojo finansavimo.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Projekto veiklomis sukurti turizmo paslaugų produktai prisidės prie rajono ekonomikos gerinimo* | *Nenumatoma* |
| *Finansams* | *Nenumatoma* | *2021–2027 m. INTERREG VI-A Pietų Baltijos bendradarbiavimo per sieną programos stebėsenos komitetui priėmus sprendimą finansuoti projektą, 2023–2026 metais reikės Savivaldybės biudžeto lėšų* |
| *Socialinei aplinkai* | *Turės teigiamos įtakos, nes Projekto metu sukurti produktai bei paslaugos bus oreantuoti į vyresnio amžiaus, riboto judumo, negalią turinčius asmenis* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Nenumatoma* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Kultūros, turizmo ir viešųjų ryšių skyriaus vedėja Vida Saukalienė