**Projektas**

**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „BENDRUOMENINIŲ SOCIALINIŲ PASLAUGŲ PAGYVENUSIEMS ASMENIMS PLĖTRA, SIEKIANT PAREMTI DEINSTITUCIONALIZACIJĄ IR SUMAŽINTI DEPOPULIACIJĄ PROJEKTO TERITORIJOJE“ IR LĖŠŲ SKYRIMO**

2022 m. vasario 23 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 2021–2027 m. INTERREG VI-A Latvijos ir Lietuvos bendradarbiavimo abipus sienos programa, patvirtinta Europos Komisijos 2022 m. spalio 4 d. sprendimu Nr. C(2022)7183, Plungės rajono savivaldybės taryba n u s p r e n d ž i a:

1. Pritarti Plungės rajono savivaldybės administracijos (toliau – Projekto partneris) dalyvavimui projekte „Bendruomeninių socialinių paslaugų pagyvenusiems asmenims plėtra, siekiant paremti deinstitucionalizaciją ir sumažinti depopuliaciją projekto teritorijoje“ (angl. „Development of community-based social services for the elderly to support deinstitualization and to minimize depopulation of project area“) (toliau – Projektas), teikiamame finansavimui gauti pagal 2021–2027 m. INTERREG VI-A Latvijos ir Lietuvos bendradarbiavimo abipus sienos programą (toliau – Programa).

2. Sutikti, kad Projektas būtų įgyvendinamas su partneriais:

2.1. Dobelės apskrities (Latvijos Respublika) taryba (toliau – Pagrindinis Partneris);

2.2. kitomis Lietuvos Respublikos ir Latvijos Respublikos savivaldybių administracijomis (toliau – Partneriai).

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją, pasirašyti su Projekto teikimu bei įgyvendinimu susijusius dokumentus.

4. Skirti Projektui įgyvendinti iš Savivaldybės biudžeto lėšų ne mažiau 20 proc. tinkamų finansuoti Projekto išlaidų dalies, tenkančios Projekto partneriui, Programos stebėsenos komitetui priėmus sprendimą finansuoti Projektą.

5. Apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Pareiškėjui, kurių nepadengia Projektui skiriamas finansavimas.

Savivaldybės meras

SUDERINTA:

Administracijos direktorius Mindaugas Kaunas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Sprendimą rengė

Strateginio planavimo ir investicijų skyriaus vyr. specialistė Evelina Petrikaitė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „BENDRUOMENINIŲ SOCIALINIŲ PASLAUGŲ PAGYVENUSIEMS ASMENIMS PLĖTRA, SIEKIANT PAREMTI DEINSTITUCIONALIZACIJĄ IR SUMAŽINTI DEPOPULIACIJĄ PROJEKTO TERITORIJOJE“ IR LĖŠŲ SKYRIMO“**

2023 m. vasario 7 d.

Plungė

**1. Parengto teisės akto projekto tikslai, uždaviniai, problemos esmė**. Gauti pritarimą Plungės rajono savivaldybės administracijai (toliau – Projekto partneris) dalyvauti projekte „Bendruomeninių socialinių paslaugų pagyvenusiems asmenims plėtra, siekiant paremti deinstitucionalizaciją ir sumažinti depopuliaciją projekto teritorijoje“ (angl. „Development of community-based social services for the elderly to support deinstitualization and to minimize depopulation of project area“) (toliau – Projektas), įgalioti Savivaldybės administracijos direktorių arba jo pavaduotoją pasirašyti su Projekto teikimu bei įgyvendinimu susijusius dokumentus ir, 2021–2027 m. INTERREG V-A Latvijos ir Lietuvos programos stebėsenos komitetui priėmus sprendimą finansuoti Projektą, 2024–2026 m. skirti lėšas Projektui įgyvendinti.

**2. Kaip šiuo metu yra sprendžiami projekte aptarti klausimai.** Projekto partneris kartu su Dobelės apskrities (Latvijos Respublika) taryba (toliau – Pagrindinis Partneris) bei kitomis Lietuvos ir Latvijos savivaldybių administracijomis inicijuoja Projekto paraiškos pateikimą, siekdami pagerinti socialinių paslaugų kokybę ir prieinamumą senyvo amžiaus asmenims.

**3. Kodėl būtina priimti sprendimą, kokių pozityvių rezultatų laukiama.** Remiantis Oficialiosios statistikos portalo duomenimis, Plungės rajono savivaldybės gyventojų skaičių sudaro net 22 proc. pensinio amžiaus gyventojų, vyksta visuomenės senėjimo procesas. Dėl šios priežasties svarbu užtikrinti senyvo amžiaus asmenims teikiamų socialinių paslaugų kokybę Savivaldybėje.

Numatoma, jog Projekto metu Plungės rajono savivaldybėje bus pagerinta socialinių paslaugų kokybė ir prieinamumas senyvo amžiaus asmenims, skatinami deinstitucionalizacijos procesai. Numatoma įsigyti reikalingą įrangą Plungės bendruomenės centrui, kelti Plungės bendruomenės centro ir Plungės socialinių paslaugų centro darbuotojų kvalifikaciją, stiprinti bendradarbiavimą ir gerosios patirties mainus su projekte dalyvaujančiomis Lietuvos ir Latvijos savivaldybėmis.

**4. Siūlomos teisinio reguliavimo nuostatos.** Patvirtinus Savivaldybės tarybos sprendimą, bus gautas pritarimas Projekto partneriui dalyvauti Pareiškėjo teisėmis projekte „Bendruomeninių socialinių paslaugų pagyvenusiems asmenims plėtra, siekiant paremti deinstitucionalizaciją ir sumažinti depopuliaciją projekto teritorijoje“, Savivaldybės administracijos direktorius arba jo pavaduotojas bus įgaliotas pasirašyti su Projekto teikimu bei įgyvendinimu susijusius dokumentus ir, Programos stebėsenos komitetui priėmus sprendimą finansuoti Projektą, bus skirtos lėšos Projektui įgyvendinti bei per 2024–2026 metus bus įgyvendintas Projektas.

**5. Pateikti skaičiavimus, išlaidų sąmatas, nurodyti finansavimo šaltinius.** Preliminari Projekto vertė iki 625 000,00 Eur, iš jų iki 130 000,00 Eur tenka Projekto partneriui. Planuojama, kad, Programos stebėsenos komitetui priėmus sprendimą finansuoti Projektą, teisės aktui įgyvendinti 2024–2026 metais reikės:

* iki 26 000,00 Eur (20 procentų Projekto partneriui tenkančio Projekto biudžeto vertės) Savivaldybės biudžeto lėšų;
* iki 104 000,00 Eur (80 procentų Projekto partneriui tenkančio Projekto biudžeto vertės) Savivaldybės biudžeto lėšų, kurios bus grąžintos iš Programos biudžeto, jas deklaravus.

Taip pat bus reikalingos lėšos apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Pareiškėjui, kurių nepadengia Projektui skiriamas finansavimas.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija**. Sėkmingai įgyvendinus Projektą bei vadovaujantis Lietuvos Respublikos Vyriausybės 2022 m. rugpjūčio 24 d. nutarimu Nr. 877 „Dėl 2021–2027 metų Europos Sąjungos finansinio laikotarpio Europos teritorinio bendradarbiavimo tikslo (INTERREG) programų įgyvendinimo Lietuvoje“, Lietuvos Respublikos vidaus reikalų ministerijai bus teikiamas prašymas skirti bendrojo finansavimo lėšų Europos teritorinio bendradarbiavimo tikslo programos projektui įgyvendinti ir susigrąžinti dalį Savivaldybės bendrojo finansavimo lėšų (iki 12 500,00 Eur (50 proc.).

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *2021-2027 m. INTERREG V-A Latvijos ir Lietuvos programos stebėsenos komitetui priėmus sprendimą finansuoti Projektą, 2024–2026 metais reikės Savivaldybės biudžeto lėšų* |
| *Socialinei aplinkai* | *Numatomas teigiamas poveikis socialinei aplinkai, pagerės senyvo amžiaus asmenims teikiamų socialinių paslaugų prieinamumas ir kokybė* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Numatomas teigiamas poveikis, prisidedant prie regiono gyvenimo kokybės gerinimo* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus

vyr. specialistė Evelina Petrikaitė